Tihvin

Tihvin (, ) om Venäman lidn Leningradan agjas. Se om Tihvinan rajonan da lidnankundan administrativine keskuz i üks'jäine lidn. Vn 2010 4. päiväspäi kül'mkud om sodahoštusen lidn-arvnimenke.
Istorii.
Eländpunkt mainitase ezmäižen kerdan Uz'lidnan koumandes aigkirjas vl 1383 kuti "Tihvinan pagast" (), om nimitadud jogen mödhe (nüg. "Tihvink", , ). Vl 1560 kahten jumalankodin aluz om pandud jogen vastrandoil — mehiden i naižiden täht. Nened jumalakodid abutiba küksta ročilaižid anastajid 17. voz'sadan augotišes.
Posad sai lidnan statusad vl 1773 kuti Uz'lidnan gubernijan Tihvinan makundan keskuz. Vozil 1918−1927 Tihvin makundanke mülüi Čerepovecan gubernijha.
Tihvinan ižandusen päsarakod oma transportmašinoidensauvomine (vagonoiden tehmine), mechimii (kosmetik), meblin tehmine (IKEA:n fabrik), omblendtegimišt, sömtegimišt.
Geografijan andmused.
Lidn sijadase rajonan suvipäivlaskmaižen palan päivnouzmas, Tihvink-jogen mougotil randoil (Ladogan bassein), 50 m ü.m.t. keskmäižel korktusel.
Matkad Piterišpäi om 183 kilometrad päivnouzmha orhal vai 219 km avtotedme, vai 192 km ezilidnelektrojonusel. Lähembaine lidn om Boksitogorsk kaks'kümnes kudes kilometras suvipäivnouzmha orhal, 31 km avtotedme, voib sadas raudtedme-ki.
Klimat om ven kontinentaline. Voden keskmäine lämuz om +4,8 C° (kahten gradusan madalamb mi Piteriš), kezakun-elokun +15,5..+17,9 C°, tal'vkun-uhokun −4,9..−7,3 C°. Ekstremumad oma −50,9 C° (viluku) i +37,8 C° (heinku). Kezaaigan minimum om −3,3 C° (kezaku), tal'vaigan maksimum om +10,3 C° (tal'vku). Ei voi panda halad heinkus vaiše (minimum +0,1 C°). Paneb sadegid 765 mm vodes, enamba kezakus-elokus (79..85 mm kus) i redukus-kül'mkus (70 mm kus), vähemba elokus-sulakus (42..43 mm kus).
Tobmuz.
Kaik 19 žilod da küläd mülüdas lidnankundha Tihvinan ližaks.
Lidnankundan tobmuden pämez' om sen Deputatoiden Nevondkundan ezimez'. Edeline nevondkundan ezimez' om Aleksandr Lazarevič (2014 — reduku 2024). Valitihe nevondkundan 22 ezitajad vn 2019 8. päiväl sügüz'kud. Tihvinan rajonan administracii tegeb Tihvinan lidnankundan radonoigendajan tobmuden velgusidme vn 2014 21. päiväspäi elokud.
Eläjad.
Vn 2010 Venäman rahvahanlugemižen mödhe lidnan eläjiden lugu oli 58 459 ristitud, lidnankundan — 60 675 ristitud, vn 2021 lidnan — 55 415 ristitud. Kaik 57 900 eläjad oli lidnas vl 2017. Kaikiš suremb lidnan ristitišt oli 72 tuhad eläjid vl 1992. Tihvinan rajonan ristitišton läz nell' videndest eläb Tihvinas.
Rahvahad (enamba 0,4 % vl 2021): venälaižed — 88,6 %, ukrainalaižed — 0,5 %, toižed rahvahad — 2,2 %, rahvahuden ozutandata — 8,7 %. Vn 2002 kaiken Venäman rahvahanlugemižen mödhe 85 vepsläšt elädas lidnas, vl 2010 — 57 vepsläšt, vl 2021 — 36 vepsläšt.
Ortodoksižen hristanuskondan kahesatoštkümne pühäpertid oma kaičenus i saudud lidnas: Spasan Toižetamižen kafedraline päjumalanpert', Jumalanmaman Emäganpäivän mez'jumalankodi (päjumalanpert', kuz' jumalanpertid, časoun'), Jumalanmaman Tulendan Pühäpertihe jumalankodi (ühtennimine päjumalanpert' i kaks' jumalanpertid), nell' jumalanpertid i koume časounäd. Niiden ližaks, ph. Mikulai-čudonsädajan Besednii jumalankodi (päjumalanpert', jumalanpert') i kaks' časounäd ei ole kaičenus.
Openduz.
Lapsiden opendusen aluzkundad oma seičeme nimitadud päivkodid, viž keskškolad (nomer 1, 4..6, 9), gimnazii nomer 2, kaks' liceid (nomer 7 i 8), Tihvinan lapsiden sädamižen keskuz, čomamahtoiden škol N. A. Rimskii-Korsakovan nimed, kinon da TV:n čomamahtoiden "Lantan"-škol, "Bogatir' "-sportškol («Vägimez'»).
Tihvinan tegimištoliž-tehnologine tehnikum i Leningradan agjan medicinižen profšingotesen keskusen filial oma lidnan professionaližen opendusen aluzkundoikš.
Transport.
Avtobusad (20 maršrutad vl 2024) oma kundaližeks transportaks lidnas da sen ümbrištos.
"Tihvin"-raudtestancii radab vspäi 1904 «Piter — Babajevo»-keskustal. «Uz' Ladog — Vologd»-avtote ümbärdab lidnad pohjoižpolespäi.
Lidnan lendimport om kaičenus, no ei ole kävutandad. Nevondkundaližel aigal vspäi 1961 jogapäiväline aviareis oli Piterihesai.